Die toekoms van werk – 4 belangrike neigings om na op te let - Jou Werk | Solidariteit WêreldJou Werk | Solidariteit Wêreld
Tuis › AF › Die toekoms van werk – 4 belangrike neigings om na op te let
Die toekoms van werk – 4 belangrike neigings om na op te let
Kunsmatige intelligensie en outomatisering het almal aan die praat. Optimiste voorspel baie nuwe werksrigtings. Doemprofete glo weer dat robotte ons werk gaan oorneem. Een ding is egter seker – die wêreld van werk is besig om ongekende verandering te beleef.
In ‘n wêreldwye LinkedIn-opname van 5,000 professionele menslikehulpbronpersoneel en werwingsbestuurders gekombineer met gedragsdata-analise, het vier tendense na vore gekom wat waarskynlik in die volgende paar jaar jou loopbaan gaan beïnvloed.
Die 4 neigings en die % talentsoekers in LinkedIn se opname wat hierdie neigings belangrik ag, is:
Sagte vaardighede 91%
Buigsaamheid met betrekking tot werk 72%
Deursigtigheid met betrekking tot salarisse 53%
Die harde werklikheid van sagte vaardighede
Die term “sagte vaardighede” laat geensins reg geskied aan die komplekse kombinasie van vermoëns wat dit beskryf nie: empatie, emosionele intelligensie, kreatiwiteit, die vermoë om saam te werk en om te kommunikeer is maar ’n paar daarvan – almal vaardighede wat besig is om belangriker as ooit te raak.
Die feit dat 80% van die deelnemers aan LinkedIn se opname glo sagte vaardighede is van groeiende belang vir besigheidsukses, bewys dit. Dit stem ook ooreen met die waarnemings van die Wêreld Ekonomiese Forum se toekoms van werkverslag 2018.
Tydens die werwingsproses is die uitken van sagte vaardighede vir werkgewers ’n uitdaging. Dikwels word die teenwoordigheid of afwesigheid daarvan eers geopenbaar wanneer ’n persoon klaar in ’n spesifieke pos aangestel is. Die ongestruktureerde manier van vooraf-assessering daarvan tydens ’n onderhoud, is iets wat moet verander.
LinkedIn se opname toon dat 68% sê die belangrikste manier waarop hulle dit assesseer, is om te let op sosiale leidrade gedurende onderhoude. Die onderhoudvoerder maak dus staat op die egtheid van die persoon waarmee die onderhoud gevoer word se weergawe van hom/haarself, terwyl aanvaar word dat die onderhoudvoerder ’n betroubare tolk van sosiale leidrade is.
In plaas hiervan moet werkgewers eerder hul benadering tot die evaluering van sagte vaardighede formaliseer deur eerstens ‘n duidelike idee te kry van watter vaardighede hulle benodig. In ’n volgende stap kan kunsmatige intelligensie- instrumente dan gebruik word om die mate waartoe kandidate daardie vaardighede besit, te ontleed.
Werk: Jou buigsame vriend
Nie so lank gelede nie was die moontlikheid dat jy van die huis af kan werk nog skaars en gesien as ‘n groot voordeel. Deesdae is dit meer algemeen. “Werkplek-buigsaamheid is besig om die norm te word,” sê Jason Phillips, visie-president van Digital HR en globale hoof van Staff at Cisco. Volgens hom toon statistieke dat meer en meer werknemers deesdae buigsaamheid verlang.
Statistieke dui ook aan dat daar sedert 2016 ’n 78% toename was in werksposte wat werkplekbuigsaamheid as voordeel op LinkedIn noem. Dit kan deels aan tegnologie toegeskryf word. E-posse, kitsboodskappe, konferensie-oproepe en sosiale media platforms maak dit vir ons makliker om in kontak te bly met kollegas terwyl ligging nie meer soveel saak maak nie. Mense se veranderende houding teenoor werk speel egter ook ’n rol. Die konsep van een werk waaraan jy jou hele werksloopbaan toewy, bestaan nie meer nie. Verandering en ontwrigting het mense geleer om meer buigsaam te wees.
Indien buigsaamheid werkgewers help om die beste beskikbare mense te lok en te behou, is dit ‘n benadering wat onmiddellik ‘n duidelike besigheidsvoordeel het. Kostes verbonde aan kantoorligging kan ook gesny word indien jy mense toelaat om buigsaam te werk. Die tegnologiereus Dell spaar op hierdie manier ‘n gemiddeld van $ 12 miljoen per jaar met sy buigsame werkprogram.
Teistering en ’n geboelie by die werk
Werkgewers het ’n morele verpligting (in sommige gevalle ’n wettige verpligting ook) om hul personeel teen boelies en alle vorme van teistering te beskerm. Om egter ’n anti-teisteringsbeleid te laat slaag, is dit nodig om ‘n veilige en ondersteunende korporatiewe kultuur te bevorder.
In die verlede het diegene wat die teiken van teistering was, al te dikwels stil gebly daaroor. Deesdae huiwer mense minder om verhale van teistering te deel. In 2017 het #MeToo ‘n virale verskynsel geword, nadat ‘n aantal bekende en hoëprofiel-vroue hul uitgespreek het teen mans wat hulle geteister en aangerand het. Hiermee is die saak ferm in die kollig geplaas. Individue en organisasies wat versuim om maatreëls te tref wat teistering kan beëindig, loop nou die risiko van beduidende skade aan hul reputasie.
Volgens die LinkedIn-verslag stem 71% van professionele talentsoekers wêreldwyd saam dat anti-teistering ‘n baie belangrike neiging is vir die toekoms van indiensneming. Voorkoming en die skep van ondersteunende kulture vereis ‘n kombinasie van beleide en aksies. Verbeterde diversiteit en insluiting op alle vlakke kan help om ‘n omgewing te skep waarin mense veilig voel om hulp te vra. Personeel moet ook voortdurend daaraan herinner word dat hulle toegang daartoe het en ondersteun sal word.
Wegdoening met geheimhouding rondom salarisse
Die probleem met geheimhouding is dat hoewel niemand weet wat enigiemand anders betaal word nie, daar ‘n neiging is om die ergste oor jou eie verdienste te aanvaar. Dit kweek agterdog, negatiwiteit en ontevredenheid. PayScale, ’n organisasie wat betalings navors, het 93 000 Amerikaners gevra hoe goed hulle dink hulle betaal word in verhouding tot die algehele arbeidsmark. Twee-derdes was verkeerd met hul assessering en die meeste van hulle het geglo dat hulle onderbetaal word.
Gelukkig is die neiging tot geheimhouding besig om tot ‘n einde te kom. Sedert 2014 was daar volgens LinkedIn ’n 136% toename in deursigtigheid oor salarisse wat op sy platform gedeel word. Die doel van die deursigtigheid is om te verseker dat almal billike vergoeding ontvang vir die werk wat hulle doen. Dit help ook baie om ongelykhede tussen mans en vroue in die werkplek te verminder.
LinkedIn se opname asook die Wêreld Ekonomiese Forum se verslag oor die toekoms van werk dui duidelik op die evolusie van vaardighede wat deur maatskappye vereis gaan word. Daarom reken kenners dat 54% van alle werknemers teen 2022 ’n beduidende her- en opdatering van vaardighede gaan benodig. Is jy gereed daarvoor?